Fyrir rúmum áratug gaf Vilhjálmur Árnason heimspekiprófessor út bókina Siðfræði lífs og dauða . Hlaut hún góðar viðtökur og var höfundi sýndur ýmiss sómi , svo sem viðurkenning Hagþenkis og tilnefning til Íslensku bókmenntaverðlaunanna árið 2003 . Nú er þessi bók komin út aftur , aukin og endurbætt . Í frétt frá Háskólaútgáfunni segir meðal annars að Vilhjálmur fjalli " um öll helstu siðferðileg álitamál í heilbrigðisþjónustu á ítarlegan en aðgengilegan hátt . ... þagnarskyldu , réttindi sjúklinga , rannsóknir á fólki , fósturgreiningu , fóstureyðingar , líffæraflutninga , líknardráp og réttláta heilbrigðisþjónustu . ... Rauði þráðurinn í málflutningi Vilhjálms er krafan um að virða sjúklinginn sem manneskju . " Höfundur segir í formála að hann hafi endurskoðað bókina með hliðsjón af þeim öru breytingum sem orðið hafa í heilbrigðismálum undanfarin ár . Þar á hann bæði við læknisfræðileg efni á borð við erfðarannsóknir , tæknifrjóvgun og fósturvísarannsóknir sem og pólitískari efni eins og gagnagrunna , forgangsröðun og mótun heilbrigðisstefnu . Háskólaútgáfan gefur út bókina en hún er 379 blaðsíður og fæst bæði innbundin og í kiljuformi .